ŠTO RADI ŠKOLSKI PSIHOLOG?

Psihologija je znanost koja se bavi psihičkim procesima i njihovim izražavanjem u ponašanju. Cilj je psihologije sustavnim empirijskim istraživanjima steći znanje o uzrocima i načinu ponašanja ljudi te o tome na koji način ljudi doživljavaju svijet u kojem žive.

Rad školskoga psihologa usmjeren je ponajprije na psihičku dobrobit učenika, suradnju s roditeljima, učiteljima i stručnim suradnicima škole.

U radu s učenicima psihologova zadaća je poticati intelektualni, emocionalni i socijalni razvoj učenika. Stoga psiholog prepoznaje učenikove individualne potrebe, te, u skladu s time, provodi individualna i grupna savjetovanja, obavlja psihološku procjenu učenikovih mogućnosti, dijagnosticira specifične poteškoće u učenju i pomaže u postizanju boljeg školskog uspjeha, prepoznaje darovite učenike i razvija programe za poticanje njihovih sposobnosti, prepoznaje poteškoće u ponašanju i vršnjačkim odnosima, emocionalne i/ili obiteljske poteškoće i pomaže učenicima da ih prevladaju, pomaže učenicima razvijati adekvatne mehanizme suočavanja i prevladavanje stresnih događaja i kriznih situacija, razvija i provodi programe prevencije nepoželjnih oblika ponašanja, programe za jačanje samopouzdanja, samopoštovanja, sigurnosti, učenja socijalnih vještina - za sve učenike u školi, a osobito učenike « rizičnih » skupina i slično.

U radu s roditeljima pomažu roditeljima prepoznati i razumjeti razvojne i individualne potrebe učenika i reagirati u skladu s njima, pomažu roditeljima razvijati adekvatne vještine i komunikaciju kako bi mogli kvalitetnije poticati razvoj svih djetetovih potencijala i aktivno pridonijeti njegovu uspješnom obrazovanju, educiraju roditelje iz područja razvojne, kognitivne i primijenjene psihologije, pomažu aktivnom uključivanju roditelja u život škole i uspostavljanju partnerskih odnosa između roditelja i škole, pomažu u uspostavljanju kontakta s vanjskim institucijama potrebnim učeniku ( npr. Zavod za profesionalnu orijentaciju, centri za socijalnu skrb, specijalizirane zdravstvene institucije koje se bave mentalnim zdravljem, institucije koje se bave osmišljavanjem slobodnog vremena i sl.).

U radu s učiteljima i školskim osobljem prepoznaju specifične teškoće, ali i pozitivnosti školske klime i odnosa među djelatnicima i razvijaju programe za njeno optimiziranje, uvode i promoviraju različite metode rada koje potiču kreativnost i sudjelovanje nastavnika i učenika zajedno ( timski rad, projektna nastava i sl.), uvode i promoviraju suvremene metode praćenja i provjere znanja učenika, potiču i razvijaju instrumente za vrjednovanje i samovrjednovanje rada nastavnika, te podizanje kvalitete rada u nastavi, pomažu nastavnicima da prepoznaju i razumiju razvojne i individualne potrebe učenika i reagiraju u skladu s njima, educiraju nastavnike o recentnim saznanjima iz područja razvojne, kognitivne i primijenjene psihologije, pomažu nastavnicima identificirati teškoće u razrednoj klimi, uspješnosti, načinu rada i razvijati strategije za njihovo rješavanje (upravljanje razredom), potiču toleranciju za različitosti među učenicima i samim osobljem.

Literatura:

Hrvatska psihološka komora. *Standardi rada školskog psihologa*. <http://www.psiholoska-komora.hr/53>.

psihologija. Hrvatska enciklopedija, mrežno izdanje. Leksikografski zavod Miroslav Krleža, 2021. http://www.enciklopedija.hr/Natuknica.aspx?ID=50934.